Ir-Regolament tal-Kummissjoni (KE) Nru 2309/2003
tad-29 ta' Diċembru 2003
li jemenda l-Annessi III B, IV u VI mar-Regolament tal-Kunsill (KE) Nru 517/94 rigward kwoti tat-tessuti għall-2004
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 517/94 tas-7 ta' Marzu 1994 dwar regoli komuni għall-importazzjoni ta' prodotti tessili minn ċerti pajjiżi terzi mhux koperti bi ftehimijiet bilaterali, protokolli jew arranġamenti oħra, jew b'regoli oħra speċifiċi Komunitarji fuq l-importazzjoni [1], u b'mod partikolari l-Artikolu 5(2) tiegħu,
Billi:
(1) Ir-Regolament (KE) Nru 517/94 jistabbilixxi l-limiti kwantitattivi annwali għal ċerti prodotti tessili li joriġinaw mis-Serbia u l-Montenegro u l-Korea ta' Fuq.
(2) Mill-1 ta' Mejju 2004, l-Unjoni Ewropea se tinkludi 10 Stati Membri ġodda. L-Artikolu 6(7) ta' l-Att ta' Adeżjoni jipprovdi li l-Istati Membri ġodda jridu japplikaw il-politika ta' kummerċ komuni rigward tessili u li r-restrizzjonijiet kwantitattivi applikati mill-Komunità għal importi ta' prodotti tessili u tal-ħwejjeġ iridu jiġu aġġustati biex titqies l-adeżjoni ta' l-Istati Membri ġodda għall-Komunità. Ir-restrizzjonijiet kwantitattivi applikabbli għal importi ta' ċerti prodotti tessili minn pajjiżi terzi fil-Komunità mkabbra jridu konsegwentement jiġu aġġustati biex jinkludu importi fl-10 Stati Membri ġodda. Dan jeħtieġ l-emenda ta' ċerti l-Annessi għar-Regolament (KE) Nru 517/94.
(3) Huwa xieraq li tintuża' metodoloġija biex jiġu emendati l-kwantitajiet li tqis l-importi tradizzjonali ġo l-Istati Membri ġodda fl-aġġustament tal-livelli ġodda ta' kwota. Formola li tikkonsisti mill-medju ta' l-importi ta' l-aħħar tliet snin minn pajjiżi terzi ġo l-10 Stati Membri ġodda, pro rata temporis aġġustata,tipprovdi kejl adegwat ta' ċaqliq storiku. Is-snin 2000 sa 2002 ġew magħżula bħala l-aktar sinifikanti, għaliex jirrappreżentaw l-aħħar informazzjoni disponibbli dwar importi ta' l-10 Stati Membri ġodda ta' tessili u ħwejjeġ.
(4) L-Annessi III B, IV u VI mar-Regolament (KEE) Nru 517/94 għandhom għalhekk jiġu emendati sabiex iniżżlu f'lista livelli ta' kwota applikabbli għas-sena 2004. Ir-regoli dettaljati li jirregolaw l-allokazzjoni ta' kwota ta' l-2004 huma dawk li jinstabu fir-Regolament tal-Kummissjoni (EC) Nru 2308/2003 tad-29 ta' Diċembru 2003 dwar it-tmexxija ta' kwoti ta' tessili stabbiliti skond ir-Regolament tal-Kunsill (KE) Nru 517/94 għas-sena 2004 [2].
(5) Ir-Regolament (KE) Nru 517/94 għandu għalhekk jiġi emendat kif mistħoqq.
(6) Il-miżuri provvduti f'dan ir-Regolament huma bi qbil ma' l-opinjoni tal-Kumitat tat-Tessili stabbilit skond l-Artikolu 25 tar-Regolament (KE) Nru 517/94,
ADOTTAT DAN IR-REGOLAMENT:
Artikolu 1
L-Annessi III B, IV u VI mar-Regolament (KE) Nru 517/jiġu emendati kif dikjarat fl-Anness ma' dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jkun jorbot fl-intier tiegħu u japplika direttament fl-Istati Membri kollha.
Magħmula fi Brussel, fid-29 ta' Diċembru 2003.